CELEX: C2007/095/107
Language: fi
Date: 2007-04-28 00:00:00
Title: Asia T-71/07: Kanne 9.3.2007 — Icuna.Com v. parlamentti

28.4.2007   
            
            
               FI
            
            
               Euroopan unionin virallinen lehti
            
            
               C 95/53
            
         Kanne 9.3.2007 — Icuna.Com v. parlamentti
   (Asia T-71/07)
   (2007/C 95/107)
   Oikeudenkäyntikieli: ranska
   Asianosaiset
   
      Kantaja: Icuna.Com (Braine-le-Château, Belgia) (edustajat: asianajaja J. Windney ja asianajaja P. de Bandt)
   
      Vastaaja: Euroopan parlamentti
   Vaatimukset
   
               —
            
            
               Euroopan parlamentin 31.1.2007 tekemä päätös, jolla kumottiin tarjouspyyntömenettely EP/DGINFO/WEBTV/2006/0003 sen 2 erän osalta, on kumottava;
            
         
               —
            
            
               yhteisön on todettava olevan sopimussuhteen ulkopuolisessa vastuussa ja Euroopan parlamentti on velvoitettava korvaamaan kantajalle kokonaisuudessaan vahinko, jonka se on kärsinyt riidanalaisen päätöksen johdosta, sekä nimettävä asiantuntija kyseisen vahingon määrittämiseksi;
            
         
               —
            
            
               joka tapauksessa Euroopan parlamentti on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Euroopan parlamentti hylkäsi 1.12.2006 tekemällään päätöksellä tarjouksen, jonka kantaja oli jättänyt tarjouspyyntömenettelyssä EO/DGINFO/WEBTV/2006/0003, 2 erä: Euroopan parlamentin verkkotelevisiokanavan perustamiseen liittyvien lähetysten sisältö (1), ja teki sopimuksen erään toisen tarjoajan kanssa. Kantaja on nostanut tästä päätöksestä kumoamiskanteen ensimmäisen oikeusasteen tuomioistuimessa 19.12.2006 (2). Välitoimimenettelyn yhteydessä ensimmäisen oikeusasteen tuomioistuimen presidentti määräsi, sikäli kuin parlamentti oli jo tehnyt sopimuksen 1.12.2006 tehdyn päätöksen mukaisesti, sopimuksen täytäntöönpanon väliaikaisesti lykättäväksi. Välitoimimenettelyn puitteissa pidetyn istunnon jälkeen parlamentti teki 31.1.2007 riidanalaisen päätöksen, jolla se kumosi kyseessä olevan tarjouspyyntömenettelyn sen 2 erän osalta.
   Kanteensa tueksi kantaja esittää kaksi kanneperustetta. Ensimmäinen perustuu riidanalaisen päätöksen lainvastaisuuteen sen tekijän toimivallan puuttumisen johdosta ja varainhoitoasetuksen (3) 101 artiklan rikkomisen vuoksi. Kantaja väittää, että yhteisön oikeuden missään säännöksessä ei oikeuteta hankintaviranomaista kumoamaan hankintapäätöstä sen jälkeen, kun sopimus on tehty tarjouskilpailun voittaneen kanssa. Kantaja väittää lisäksi, että vaikka oletettaisiin, että vastaaja oli toimivaltainen tekemään riidanalaisen päätöksen varainhoitoasetuksen 101 artiklan perusteella, mainitussa säännöksessä ei oikeuteta sitä kumoamaan tarjouspyyntöä osittain.
   Toisessa kanneperusteessaan kantaja väittää, että riidanalaisen päätöksen perustelut ovat puutteelliset, koska sen perusteella ei voida ymmärtää, mistä syistä vastaaja toteutti kyseessä olevan toimenpiteen ja millä perusteilla, eikä sitä syytä, jonka johdosta tarjouspyyntö kumottiin vain osittain, eli ainoastaan erän 2 osalta.
   Edellä mainitun 31.1.2006 tehdyn päätöksen kumoamisen lisäksi kantaja vaatii, että sille korvataan kaikki sen kyseisen päätöksen johdosta kärsimä vahinko.
   
      (1)  Hankintailmoitus ”Euroopan parlamentin verkkotelevisiokanava ”(EUVL 2006, S 87-91412).
   
      (2)  Asia T-383/06, Icuna.Com v. parlamentti, EUVL 2007, C 20, s. 31.
   
      (3)  Euroopan yhteisöjen yleiseen talousarvioon sovellettavasta varainhoitoasetuksesta 25.6.2002 annettu neuvoston asetus (EY, Euratom) N:o 1605/2002 (EYVL L 248, s. 1).